A su comitadu ‘e Isili

Amigos, custu ostru cumprimentu
a Piras l'azis fatu tropu a taldu.
Po me custu fingidu rigualdu
mi faghet maraviglia ch'azis tentu.

De m'aer pretziadu so cuntentu
ca, mancari sensibbile, so saldu
e connosco su fritu e-i su caldu
ca so abbetuadu a-d-ogni entu.

Como so impignadu, e a bi ènnere
no poto. Ma si chélfidu m'aizis,
si no innanti, nessi mi podizis

umpare cun sos ateros prevènnere:
e chi fui masedu e mal'a tènnere
dies prima 'e oe jà l'ischizis.

Su duos de triulas 1949